Karin Gaardsted (S), 2014-04-22:
Tak for ordet.
Selv om Danmark er et lille land, er vi en af verdens allerstørste søfartsnationer.
Det skyldes mange faktorer.
En af dem er, at vi har fulgt med den globale udvikling og arbejdet for, at Danmark forbliver en moderne søfartsnation, der kan konkurrere med andre stormagter på havene.
Men desværre er situationen på det hjemlige lodsmarked ikke helt så imponerende.
Vi har haft et monopolmarked, som har skabt høje priser på lodsning og ineffektivitet.
Derfor har vi i Socialdemokratiet ønsket at modernisere det danske lodsmarked.
Det er ikke nogen ny idé at skabe konkurrence på lodsområdet.
I 2006 blev der indført konkurrence på regionallodsninger, og nu vil vi også skabe konkurrence for gennemsejlingslodsningerne.
Sidste år lavede Erhvervs- og Vækstministeriet en analyse af, hvordan der kan skabes øget konkurrence på lodsområdet.
Analysen gav også en række bud på, hvordan der kan skabes et mere effektivt lodsmarked.
Nu har vi så haft en høringsrunde, og lovudkastet er blevet tilpasset.
Med dette vil jeg blot sige, at det har været en lang proces at nå hertil, hvor vi kan gøre op med ineffektivitet og monopol, samtidig med at vi sikrer sejlads- og miljøsikkerheden.
Det vil vi bl.a. gøre ved at ophæve DanPilots monopol på gennemsejlingslodsningerne og gradvis indføre mere konkurrence fra 2016, for det vil åbne for en tilpasning af kundetilpassede lodsningsydelser og lavere priser, i takt med at DanPilot kan omstille sig til at konkurrere på markedsvilkår fra 2020.
DanPilot er jo først for nylig blevet en selvstændig offentlig virksomhed, men er stadig tynget af en forpligtelse til at udføre regionallodsninger alle døgnets 24 timer alle årets 365 dage.
Derfor har vi foreslået en indskrænkning af forsyningspligten på regionallodsninger, der samtidig tager hensyn til de mindre havnes behov, fordi vurderingen sker ud fra, hvor stor en fragtgodsmængde der håndteres på havnen.
Det er jeg meget glad for, for selv om det er vigtigt at modernisere lodsmarkedet, er det vigtigt, at vi støtter de mindre havne, som er en vigtig del af infrastrukturen til Danmarks tyndt befolkede områder.
Der har i høringssvarene været udtrykt bekymring over den øgede konkurrence på markedet for gennemsejlingslodsninger.
Man er bekymret for, om det vil skade sejladssikkerheden.
Det erklærede mål med moderniseringen er jo netop at fastholde det høje danske niveau for sejlads- og miljøsikkerhed.
Derfor styrker vi det statslige tilsyn på lodsområdet, og samtidig skærper vi sanktionsmulighederne mod de firmaer eller lodser, som bryder reglerne.
Overordnet set
tror jeg også, at den øgede konkurrence vil føre til øget sikkerhed, for lavere priser og muligheden for mere specialiserede lodsydelser vil gøre det mere attraktivt for skibene at tage en lods ombord ved de gennemsejlinger af danske farvande, hvor der ikke er lodspligt.
Jeg mener heller ikke, der er nogen grund til at bekymre sig over, at moderniseringen vil skabe social dumping på lodsområdet, for der pilles jo ikke ved de skrappe krav, vi stiller til lodsernes kvalifikationsniveau.
Også fremover er det et lovkrav, at lodser, der arbejder i dansk søområde, skal have såvel en teoretisk som en praktisk uddannelse inden for lodsning, have særligt lokalkendskab, indsigt og erfaring i det pågældende lodsområde og have bestået en egnethedsprøve.
Så dommedagsprofetierne om, at det skulle vælte ind over grænserne med russiske lodser uden de rette kvalifikationer og det nødvendige lokalkendskab, har simpelt hen ikke noget på sig. Lad mig i samme åndedrag bemærke, at der heller ikke i forhold til lodsernes lønninger har udspillet sig en katastrofe, siden der i 2006 blev indført konkurrence på markedet for regionallodsninger.
analyse af lodsernes lønninger, at de i gennemsnit tjener 1,1 mio. kr. om året
Det er jo sådan set også en slags penge.
Med lovforslaget får Danmark et mere moderne lodsmarked.
Det er et lodsmarked, der åbner for mere konkurrence, lavere priser og mere fleksibilitet.
Samtidig fastholder vi ikke bare det høje sikkerhedsniveau om bord på skibene og i forhold til miljøet – vi styrker det også, og på den baggrund støtter Socialdemokraterne forslaget.